# Lausunto

Asia: Hallituksen esitys eduskunnalle laiksi X -nimisestä osakeyhtiöstä ja eräiksi siihen liittyviksi laeiksi

Viite: VN/15285/2021

Lausuntopyynnössä esitetyt kysymykset:

*2§ Pykälän 4 momentissa säädettäisiin, että yhtiön tulisi toimia tuloksellisesti, mutta sen ensisijaisena tavoitteena ei olisi tuottaa liikevoittoa. Toimintaa tulisi ehdotuksessa harjoittaa niin, ettei se vääristä kilpailua. Momentissa säädettäisiin myös, että yhtiön tuottamien palveluiden hinnoittelun tulee olla markkinaehtoista. Onko teillä tähän lausuttavaa?*

 VANE pitää ehdotusta kannatettavana. On tärkeää, että toiminta saataisiin käyntiin ja vammaisten ihmisten työllisyystilanne paranisi, mutta toisaalta noudatettaisiin mahdollisimman pitkälle normaaleja liiketoiminnan ja työelämän periaatteita. YK:n vammaisyleissopimus lähtee vammaisten ihmisten synnynnäisen arvon kunnioittamisesta ja siksi on vammaisten ihmisten kannalta tärkeää, ettei heillä teetätetä kannattamatonta työtä, eikä myöskään väheksytä vammaisten ihmisten tekemää työtä alihinnoittelulla.

*Pykälän 5 momentissa säädetään, että yhtiö tuottaa EU:n valtiontukisääntelyssä tarkoitettuja yleisiin taloudellisiin tarkoituksiin tarkoitettuja palveluja (SGEI) ja että siihen sovelletaan lakia julkisista hankinnoista ja käyttöoikeussopimuksista (1397/2016). Onko teillä tähän lausuttavaa?*

 Ei.

*3§ Pykälän 1 momentissa säädettäisiin yhtiöön työllistettävien kohderyhmästä. Onko teillä tähän lausuttavaa?*

 VANE pitää kannatettavana, että kohderyhmänä ovat vaikeimmassa tilanteessa olevat. YK:n vammaisyleissopimuksen ensisijaisena tavoitteena on vammaisten ihmisten sijoittuminen avoimille työmarkkinoille ja näin poikkeuksellinen erityisjärjestely on syytä kohdentaa nimenomaan vaikeimmassa tilanteessa oleviin ihmisiin, ja niin, että myös heidän kohdallaan voitaisiin jossain vaiheessa yrittää avoimille työmarkkinoille siirtymistä.

*Pykälän 2 momentissa säädettäisiin, että työ- ja elinkeinotoimisto valitsisi kohderyhmäkriteerit täyttävistä työnhakijoista ne, jotka asetettaisiin ehdolle yhtiön palvelukseen. Yhtiö voisi rekrytoida palvelukseensa ainoastaan tästä ehdolle asetettavista henkilöistä työllistäessään osatyökykyisiä. Onko teillä tähän lausuttavaa?*

 Vammaisissa ihmisissä on paljon täydellä työkyvyttömyyseläkkeellä olevia henkilöitä, jotka eivät ole TE-toimistojen asiakkaita, vaikka he saattaisivat olla halukkaita työelämään. On tärkeää, että nämä ihmiset löydetään ja heidät ohjataan myös hakeutumaan työ- ja elinkeinotoimistojen asiakkaiksi.

*Mikä olisi perustettavalle erityisyhtiölle sopiva nimi?*

Esim. Työtuki Oy tai Työ ja tuki Oy

*Onko teillä muuta lausuttavaa*

VANE pitää kokonaisuudessaan vammaisten ihmisten heikkoa työllisyystilannetta niin vakavana, että tilanteen korjaamiseksi on syytä käyttää kaikkia keinoja.

 YK:n vammaisten henkilöiden oikeuksien yleissopimus on Suomessa laintasoisena voimassa. Yleissopimuksen tarkoituksena on edistää, suojella ja taata kaikille vammaisille henkilöille täysimääräisesti ja yhdenvertaisesti kaikki ihmisoikeudet ja perusvapaudet sekä edistää vammaisten henkilöiden synnynnäisen arvon kunnioittamista.

 Vammaisyleissopimuksen 27 artiklan mukaisesti sopimuspuolten tulee tunnustaa vammaisten henkilöiden oikeus tehdä työtä yhdenvertaisesti muiden kanssa. Sopimuspuolten tulee myös suojella vammaisten henkilöiden oikeuksia oikeudenmukaisiin ja suotuisiin työoloihin yhdenvertaisesti muiden kanssa, mukaan lukien yhdenvertaiset mahdollisuudet ja sama palkka samanarvoisesta työstä, turvalliset ja terveelliset työolot, mukaan luettuna suojelu häirinnältä, sekä epäkohtiin puuttuminen;

 Lisäksi vammaisyleissopimuksen artikla 28 edellyttää sopimusvaltioita turvaamaan vammaisille ihmisille riittävän elintason ja sosiaaliturvan.

 Vammaisyleissopimuksen ensisijainen tavoite on myös työllisyyden osalta ns. normaaliusperiaate eli vammaisten ihmisten tulisi mahdollisimman pitkälle pystyä sijoittumaan avoimille työmarkkinoille yhdenvertaisesti. Toisaalta vammaisten ihmisten tulisi saada työllistymiseensä kaikki mahdollinen tuki.

 Vanen vuonna 2017 tekemän kyselyn perusteella vammaisten oikeus työhön toteutui oikeuksista kaikkein heikoimmin, samoin vammaisjärjestöt toivat myös VANEn keväällä 2020 järjestämässä kuulemisessa vahvasti esiin vammaisten ihmisten heikon työllisyystilanteen (YK:n vammaisyleissopimuksen kansallinen toimintaohjelma 2020-23, s. 96).

VANE katsookin, että tehty esitys on kannatettava ja YK:n vammaisyleissopimuksen linjausten mukainen.

 Vammaisten henkilöiden oikeuksien neuvottelukunta